Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 13.06.2025

**Αρ. Πρωτ.: 663**

ΠΡΟΣ: κ. Κ. Πιερρακάκη, Υπουργό Εθνικής Οικονομίας και Οικονομικών

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η καταβολή της ετήσιας οικονομικής ενίσχυσης των 250 ευρώ σε συνταξιούχους με αναπηρία - δικαιούχους επιδόματος απόλυτης αναπηρίας και σε δικαιούχους εξωιδρυματικού επιδόματος των ΝΠΔΔ και των ΟΤΑ**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με αφορμή την ετήσια οικονομική ενίσχυση ευάλωτων κοινωνικών ομάδων, όπως έχει αποτυπωθεί στο άρθρο 72 του σχεδίου νόμου του Υπουργείου Εθνικής Οικονομίας και Οικονομικών με τίτλο: *«Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης – Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις»*, που έχει τεθεί σε διαβούλευση, θα θέλαμε να θέσουμε υπόψη σας ένα ζήτημα που έχει προκύψει σχετικά με τη μη συμπερίληψη όλων των κατηγοριών ατόμων με αναπηρία σε αυτή.

**Η εν λόγω ετήσια οικονομική ενίσχυση των 250 ευρώ δεν παρέχεται σε όλα τα άτομα με αναπηρία,** **με χρόνιες ή/και σπάνιες παθήσεις που λαμβάνουν σύνταξη ή επίδομα λόγω αναπηρίας, καθώς υπάρχουν επιδόματα που καταβάλλονται από διαφορετικό φορέα από τις προαναφερόμενους**. Πιο συγκεκριμένα, οι εργαζόμενοι με αναπηρία που υπηρετούν σε Ν.Π.Δ.Δ. και Ο.Τ.Α. και τα μέλη των οικογενειών τους (έμμεσα ασφαλισμένοι) οι οποίοι λαμβάνουν το εξωιδρυματικό επίδομα από το Φορέα στον οποίο υπηρετούν, καθώς και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ δεν ανήκουν στους δικαιούχους.

Επιπρόσθετα, σύμφωνα με το άρθρο 95 του ν.5043/2023, πραγματοποιήθηκε αύξηση 8% των επιδομάτων που χορηγούνται σε άτομα με αναπηρία, με χρόνιες ή/και σπάνιες παθήσεις από τον Ηλεκτρονικό Εθνικό Φορέα Κοινωνικής Ασφάλισης (e – ΕΚΦΑ) και τον Οργανισμό Προνοιακών Επιδομάτων και Κοινωνικής Αλληλεγγύης (Ο.Π.Ε.Κ.Α.) από 1η Μάϊου 2023.

Η παραπάνω αύξηση, επίσης δεν είχε καλύψει όλα τα άτομα με αναπηρία, με χρόνιες ή/και σπάνιες παθήσεις που λαμβάνουν επίδομα λόγω αναπηρίας. Είχαν μείνει πάλι εκτός οι εργαζόμενοι με αναπηρία που υπηρετούν σε Ν.Π.Δ.Δ. και Ο.Τ.Α. και λαμβάνουν το εξωιδρυματικό επίδομα από το Φορέα στον οποίο υπηρετούν και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ.

**Κύριε Υπουργέ,**

Με βάση όλα τα παραπάνω απευθυνόμαστε σε εσάς και ζητάμε να εξετάσετε το εν λόγω ζήτημα και να προβείτε στις απαιτούμενες ενέργειες, **ώστε να συμπεριληφθούν στους δικαιούχους της ετήσιας οικονομικής ενίσχυσης των 250 ευρώ και οι εργαζόμενοι με αναπηρία που υπηρετούν σε Ν.Π.Δ.Δ. και Ο.Τ.Α. και τα μέλη των οικογενειών τους (έμμεσα ασφαλισμένοι) οι οποίοι λαμβάνουν το εξωιδρυματικό επίδομα από το Φορέα στον οποίο υπηρετούν, καθώς και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ.**

Επίσης, **η αύξηση του 8% που είχε δοθεί στα επιδόματα σύμφωνα με το άρθρο 95 του ν.5043/2023, να δοθεί και στο εξωιδρυματικό επίδομα που καταβάλλεται σε άτομα με παραπληγία, τετραπληγία και ακρωτηριασμούς που εργάζονται σε Ο.Τ.Α. και Ν.Π.Δ.Δ. ή έχουν έμμεσα ασφαλισμένα μέλη και λαμβάνουν το εξωιδρυματικό επίδομα στη μισθοδοσία τους.**

Εν αναμονή της ανταπόκρισής σας και της σχετικής μας ενημέρωσης μας, σας ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Επικρατείας, κ. Α. Σκέρτσο
* Γραφείο Αναπλ. Υπουργού Εθνικής Οικονομίας και Οικονομικών, κ. Ν. Παπαθανάση
* Γραφείο Υφυπουργού Εθνικής Οικονομίας και Οικονομικών, κ. Γ. Κώτσηρα
* Γραφείο Υφυπουργού Εθνικής Οικονομίας και Οικονομικών, κ. Α. Πετραλιά
* Γραφείο Γ.Γ. Δημοσιονομικής Πολιτικής, κ. Π. Καρασιώτου
* κ. Κ. Στεφανίδη, Πρόεδρο και Μέλη Εθνικής Αρχής Προσβασιμότητας
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |